Bratislava, 30.08.2021

 Všetkým záujemcom

# Vysvetlenie súťažných podkladov č. 16 až 24

Vo verejnom obstarávaní na predmet zákazky **„****Modernizácia trolejbusových tratí Miletičova – Jelačičova – Žellova a Záhradnícka – Karadžičova“**, vyhlásenej vo Vestníku verejného obstarávania č. 180/2021 zo dňa 03.08.2021 pod značkou 38970 ­– MSP, boli doručené nasledovné otázky:

**Otázka č. 16:**

V zmysle čl. III ZoD, Lehota na vykonanie a odovzdanie Diela a bodov:

3.1. Zhotoviteľ je povinný prevziať stavenisko formou protokolu o odovzdaní a prevzatí staveniska a začať realizovať stavebné práce do 7 (siedmych) dní odo dňa doručenia písomnej výzvy od Objednávateľa na začatie stavebných prác a ukončiť ich najneskôr do štyroch mesiacov od začiatku realizácie stavebných prác.

Z hľadiska postupu výstavby je prvotné odstrojenie stožiarov a zdemontovanie trolejového vedenia a následne obnoviť náter stožiarov (vr. ostatných zariadení) podľa požiadaviek zadávateľa. Na realizáciu náterov sú nevyhnutné vhodné klimatické podmienky, ktoré vzhľadom na to, že stavba sa dostáva do zimného obdobia, podmienky pre náter stožiarov nie je možné zaručiť (čiastočné realizovanie náterov značné zvýši náklady na nátery a realizáciu trolejového vedenia).

Otázka: Ako má postupovať uchádzač v zmysle vyššie uvedeného a ako ma zostaviť harmonogram nakoľko v období od cca 11/2021 – 03/2022 nebude možné realizovať nátery a následne trolejové vedenie.

**Odpoveď č. 16:**

Vzhľadom na proces verejného obstarávania a následné kontroly príslušnými orgánmi v súvislosti s financovaním zákazky z fondov EÚ, verejný obstarávateľ predpokladá začiatok realizácie predmetu zákazky (v oboch častiach) približne v apríli 2022.

**Otázka č. 17:**

V zmysle čl. IV ZoD, Podmienky vykonania Diela a bod 4.5. Zhotoviteľ je povinný výlučne na vlastné náklady získať všetky potrebné revízie a zabezpečiť kolaudáciu stavby Diela.

Žiadame text bodu 4.5. zmeniť nasledovne: Zhotoviteľ je povinný výlučne na vlastné náklady získať všetky potrebné revízie a zabezpečiť doklady ku kolaudáciu stavby Diela. Kolaudáciu stavby Diela zabezpečí objednávateľ.

**Odpoveď č. 17:**

Verejný obstarávateľ akceptuje požadovanú zmenu. Znenie Zmluvy o dielo bolo upravené.

**Otázka č. 18:**

V zmysle čl. IV ZoD, Podmienky vykonania Diela a bodov 4.11 až 4.17 sa nachádzajú náklady uchádzača spojené s predmetnou stavbou (vytýčenie sietí, plán organizácie výstavby, plán organizácie dopravy počas prác, prípadne počas výluk, náklady na zaujatie verejného priestranstva, geodet. zameranie...)

Otázka: Kde si má uchádzač uplatniť tieto náklady, nakoľko vo výkaze výmer sa položky pre tieto náklady nenachádzajú?

**Odpoveď č. 18:**

Znenie čl. IV Zmluvy o dielo bolo upravené. Verejný obstarávateľ bude požadovať len vytýčenie sietí, geodetické zameranie a poplatky za zaujatie verejného priestranstva. Tieto položky boli zapracované do výkazu výmer pri dotknutých objektoch. Pokiaľ je v Zmluve o dielo uvedená požiadavka na predloženie napr. plánu organizácie výstavby alebo harmonogramu výstavby a pod., tak je povinnosťou zhotoviteľa ich dodať, pričom sa tieto položky samostatne nenaceňujú.

**Otázka č. 19:**

V zmysle čl. IV ZoD, Podmienky vykonania Diela a bod 4.28 je uvedené: „Vlastníkom zhotovovaného Diela sa stáva Objednávateľ momentom vzniku zhotovovaného Diela alebo jeho časti.“

Bod 4.28. žiadame doplniť nasledovne: „Vlastníkom zhotovovaného Diela sa stáva Objednávateľ momentom vzniku zhotovovaného Diela alebo jeho časti až po jeho uhradení Objednávateľom“.

**Odpoveď č. 19:**

Verejný obstarávateľ akceptuje požadovanú zmenu. Znenie Zmluvy o dielo bolo upravené.

**Otázka č. 20:**

V zmysle čl. IV ZoD, Podmienky vykonania Diela a bod 4.30. je zhotoviteľ je povinný vykonať všetky potrebné opatrenia potrebné na to, aby sa predchádzalo vzniku akýchkoľvek škôd na Diele, resp. aby sa predchádzalo akémukoľvek zhoršeniu Diela, a to najmä, nie však výlučne:
4.30.1. realizovať nepretržité stráženie staveniska;

4.30.2. realizovať oplotenie staveniska a udržiavať ho na vlastné náklady v plne funkčnom stave počas celej doby vykonávania Diela;

4.30.3. zamedziť prístup na stavenisko akýmkoľvek nepovolaným osobám.

1. Bod 4.30.1 je možné splniť jedine za podmienky, že bude kompletne oplotené celé stavenisko a vylúči sa všetka doprava.

2. Bod 4.30.2. je možné splniť len v prípade úplne vylúčenej dopravy.

3. Bod 4.30.3. je možné splniť jedine za podmienky kompletného oplotenia staveniska a s úplným vylúčením dopravy.

**Odpoveď č. 20:**

Daný bod bol zo Zmluvy o dielo vypustený.

**Otázka č. 21:**

Článok II ZoD, Cena za dielo a platobné podmienky bod 2.3. Zmluvné strany sa dohodli, že zálohové platby ani platbu vopred Objednávateľ Zhotoviteľovi neposkytne.

Návrh na doplnenie: Vzhľadom na rozsah stavby, navrhujeme uhrádzať platby priebežne, na základe podpísaných súpisov prác.

**Odpoveď č. 21:**

Verejný obstarávateľ akceptuje požadovanú zmenu. Znenie Zmluvy o dielo bolo upravené.

**Otázka č. 22:**

Článok VIII „Ukončenie Zmluvy“, bod 8.3. žiadame vypustiť v plnom rozsahu.

**Odpoveď č. 22:**

Verejný obstarávateľ akceptuje požadovanú zmenu. Znenie Zmluvy o dielo bolo upravené.

**Otázka č. 23:**

Prehliadkou staveniska bolo zistené nasledovné: Súčasťou požadovaných prác je aj náter výložníkov stožiarov, ktoré slúžia aj na osvetlenie. Stožiare, ktoré sú umiestnené v blízkosti stromov sú prekrývané konármi, ktoré znemožňujú prístup mechanizmu nevyhnutne potrebného na zrealizovanie náterov (v zmysle prílohy č 9).

Žiadame obstarávateľa, aby na vlastné náklady zabezpečil v nevyhnutnom rozsahu orezanie konárov.

**Odpoveď č. 23:**

Orezy budú zabezpečené zo strany verejného obstarávateľa pred začatím stavebných prác.

**Otázka č. 24:**

Počas realizácie prác na trolejovom vedení je nutné časť resp. časti vedenia vypnúť a zaistiť pracovisko. Vo výkaze výmer predmetných objektov trolejového vedenia sa nenachádzajú položky, ktoré by náklady na tieto činnosti pokrývali.

Otázka: Poskytne obstarávateľ tieto služby zdarma, ak nie, kde má uchádzač premietnuť tieto náklady?

**Odpoveď č. 24:**

Položky boli doplnené do výkazu výmer.

Verejný obstarávateľ zároveň upravil znenie príslušných ustanovení Zmluvy o dielo (zmeny sú vyznačené červenou farbou) a výkazu výmer (verzia z 27.8.2021).

S pozdravom

 Mgr. Michal Garaj v. r.

 vedúci oddelenia verejného obstarávania